b'\n_START_ARTICLE_\nWilhelm Reinhard von Neipperg\n_START_SECTION_\nLapsuus\n_START_PARAGRAPH_\nNeipperg syntyi Schwaigernissa, joka kuului Neippergin suvun kreivikuntaan. H\xc3\xa4nen is\xc3\xa4ns\xc3\xa4 oli sotamarsalkka kreivi Eberhard Friedrich von Neipperg (1655\xe2\x80\x931725) ja \xc3\xa4itins\xc3\xa4 Margaretha Lucretia von Hornberg (1658\xe2\x80\x931686). H\xc3\xa4nen \xc3\xa4itins\xc3\xa4 kuoli Neippergin ollessa vain 2-vuotias. H\xc3\xa4n vietti lapsuutensa Wieniss\xc3\xa4.\n_START_SECTION_\nUra\n_START_PARAGRAPH_\nNeipperg liittyi It\xc3\xa4vallan keisarilliseen armeijaan 1702. H\xc3\xa4n palveli is\xc3\xa4ns\xc3\xa4 rykmentiss\xc3\xa4 ja yleni everstiluutnantiksi 1709 ja everstiksi vuoteen 1715 menness\xc3\xa4. It\xc3\xa4vallan\xe2\x80\x93Turkin sodassa 1716\xe2\x80\x931718 Neipperg kunnostautui piiritystaisteluissa Timi\xc8\x99oarassa vuonna 1716 ja Belgradissa vuonna 1717. Sota p\xc3\xa4\xc3\xa4ttyi It\xc3\xa4vallan voittoon ja Passarowitzin rauhansopimukseen._NEWLINE_Sodan j\xc3\xa4lkeen h\xc3\xa4n keskeytti sotilasuransa osallistuakseen Lothringenin prinssi Fransin opettamiseen. Fransista tuli aikanaan Pyh\xc3\xa4n saksalais-roomalaisen keisarikunnan keisari. H\xc3\xa4net ylennettiin kenraalimajuriksi 1723. Vuonna 1726 Neippergille my\xc3\xb6nnettiin valtakunnankreiviys ja h\xc3\xa4n meni naimisiin kreivit\xc3\xa4r Maria Franciska von Khevenh\xc3\xbcllerin (1702\xe2\x80\x931776) kanssa. Vuonna 1730 h\xc3\xa4nest\xc3\xa4 tuli Luxemburgin kuvern\xc3\xb6\xc3\xb6ri. H\xc3\xa4n osallistui sotamarsalkkaluutnanttina Puolan perimyssotaan Italian rintamalla vuonna 1733. Vuonna 1735 h\xc3\xa4nest\xc3\xa4 tuli Timi\xc8\x99oaran kuvern\xc3\xb6\xc3\xb6ri.\n_START_SECTION_\nIt\xc3\xa4vallan\xe2\x80\x93Turkin sota 1737\xe2\x80\x931739\n_START_PARAGRAPH_\nUusi It\xc3\xa4vallan\xe2\x80\x93Turkin sota alkoi 1737. H\xc3\xa4nen komentamansa osasto ei ehtinyt ottaa osaa hein\xc3\xa4kuussa 1737 k\xc3\xa4ytyyn tappiolliseen Grotskan taisteluun, mutta saapui paikalle suojaamaan sotamarsalkka Wallisin johtaman armeijan p\xc3\xa4\xc3\xa4osan vet\xc3\xa4ytymist\xc3\xa4. Neipperg sai teht\xc3\xa4v\xc3\xa4kseen toimia rauhanneuvottelijana samalla kun Osmanien valtakunnan armeija piiritti Belgradia. Innokkaasti rauhaa hakeneen suurvisiiri Hac\xc4\xb1 \xc4\xb0vaz Mehmed pa\xc5\xa1\xc5\xa1an kerrotaan ottaneen Neippergin panttivangikseen neuvottelujen ajaksi, mik\xc3\xa4 esti Neippergi\xc3\xa4 saamasta ajankohtaisia tietoja rintamatilanteesta. Sota oli joka tapauksessa It\xc3\xa4vallalle tappiollinen, ja Neippergin neuvottelema Belgradin rauhansopimus luovutti osmaneille takaisin alueet, mitk\xc3\xa4 It\xc3\xa4valta oli saanut edellisen sodan p\xc3\xa4\xc3\xa4tt\xc3\xa4neess\xc3\xa4 Passarowitzin rauhassa. Habsburgien It\xc3\xa4vallassa tappiota ja seurannutta rauhansopimusta pidettiin h\xc3\xa4pe\xc3\xa4llisen\xc3\xa4 ja Neipperg oli yksi kenraaleista, jotka joutuivat sotaoikeuden eteen. H\xc3\xa4net tuomittiin vankeuteen, mutta 1740 valtaannoussut keisarinna Maria Teresia armahti h\xc3\xa4net muiden samassa sotaoikeudessa tuomittujen kanssa._NEWLINE_T\xc3\xa4m\xc3\xa4n j\xc3\xa4lkeen Neipperg osallistui It\xc3\xa4vallan perimyssotaan ja h\xc3\xa4visi Mollwitzissa Fredrik II:lle 1741. Voitto oli sotakuninkaana tunnetun Fredrik II:n ensimm\xc3\xa4inen. Neippergist\xc3\xa4 tehtiin kuitenkin sotamarsalkka my\xc3\xb6hemmin saman vuoden aikana. Vuonna 1755 h\xc3\xa4nest\xc3\xa4 tuli korkeimman sotaneuvoston presidentti._NEWLINE_H\xc3\xa4n kuoli Wieniss\xc3\xa4 vuonna 1774, juuri ennen 90-vuotisp\xc3\xa4iv\xc3\xa4\xc3\xa4ns\xc3\xa4.\n_START_SECTION_\nPerhe\n_START_PARAGRAPH_\nH\xc3\xa4nen vaimonsa Maria Franciska kuoli kaksi vuotta my\xc3\xb6hemmin. H\xc3\xa4nen tytt\xc3\xa4rest\xc3\xa4\xc3\xa4n Maria Wilhelmina von Neippergist\xc3\xa4 tuli keisari Frans I:n rakastajatar. H\xc3\xa4nen lapsenlapsensa Adam Albert von Neipperg meni naimisiin Napoleon Bonaparten lesken Marie Louisen kanssa.'